FC København led et knebent nederlag på 0-1 til Malmö FF, men en hjælpende hånd fra Lugano betyder, at FCK bliver toer og er videre i Europa League.

Et fyldt Telia Parken lagde torsdag græstæppe til den længe ventede storkamp mellem FC København og Malmö FF i Europa League.

Ståle Solbakken måtte grundet karantæne undvære anfører Carlos Zeca, og det gav plads til Nicolaj Thomsen på den centrale midtbane fra start, mens Robert Mudrazija startede på højrekanten.

Tre af fire Malmö-danskere i form af Anders Christiansen, Søren Rieks og Lasse Nielsen havde fundet vej til gæsternes startopstilling. Jonas Knudsen sad på bænken fra start.

FCK fik en fin start på opgøret og havde optræk til et par gode chancer indledningsvis, men helt farligt blev det ikke.

Efter det indledende FCK-tryk kom Malmö bedre med og fik tilkæmpet sig en række hjørnespark, som hjemmeholdet dog afviste fint.

Dame N’Doye var lige ved at overliste Johan Dahlin i Malmö-buret, straks efter at stadionuret havde rundet den halve time, men den tidligere FCM-keeper fik viftet forsøget til hjørnespark.

Små ti minutter senere faldt første halvlegs bedste tilbud, og igen var N’Doye involveret.

Den rutinerede FCK-angriber dukkede op i en velkendt position bagest i feltet, hvor han kom til et frit hovedstød, men præcisionens svigtede for N’Doye, der headede forbi målrammen.

Derfor gik de to hold til pause med 0-0 på måltavlen efter en ganske chancefattig første halvleg.

Anders Christiansen var nærgående en håndfuld minutter inde i anden halvleg, men FCK-keeper Karl-Johan Johnsson havde styr på danskerens forsøg.

Anden halvleg bød generelt på en masse duelspil, hvilket gjorde, at de store scoringschancer var særdeles få.

FCK fik to fine afslutningsmuligheder med omkring 20 minutter igen, men både Nicolaj Thomsen og Viktor Fischer blev blokeret.

Uskarpheden blev straffet kort efter, hvor FCK-stopperen Sotirios Papagiannopoulos sendte Malmö i front med et uheldigt selvmål.

Indskiftede Michael Santos fik bolden i nettet med fem minutter tilbage, men scoringen blev underkendt for offside.

FCK formåede ikke at svare igen på den sene Malmö-scoring, men en stor hjælpende hånd fra Lugano betyder, at FCK holder sig foran Dynamo Kiev og går videre som toer, mens Malmö tog førstepladsen.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)